༼ཉ༽༄༅། །ཁ་འབར་མ་དཀར་མོ་ལ་བརྟེན་ནས་འཆི་བ་བསླུ་ཞིང་བར་གཅོད་བཟློག་པའི་ཐབས་འཆི་མེད་བདེ་སྟེར་ཞེས་བྱ་བ་བཞུགས་སོ།། གང་གི་བཀའ་ལུང་བདུད་རྩིའི་ཟེགས་མ་ཡང་། །སུ་ཞིག་སྙིང་གི་ཡོལ་གོར་ལྷུང་ཙམ་གྱིས། །སྲིད་ཞིའི་བདེ་ལེགས་འཚོ་ཁམས་བརླིང་བྱེད་པ། །ཐུབ་མཆོག་ལྷ་བརྒྱའི་མགོན་པོ་གཙུག་ཏུ་མཆོད། །ཁ་འབར་གཏོར་མའི་རྣལ་འབྱོར་ལ་བརྟེན་ནས། །ལུས་ཅན་བར་ཆད་འཆི་རིགས་བསླུ་བའི་ཐབས། །རྒྱལ་བའི་བཀའ་དང་པད་འབྱུང་ཞལ་ལུང་གི །དགོངས་དོན་ཉམས་སུ་བླང་བདེའི་སྒྲོན་མ་འདེགས། །དེའང་འདིར་ཁ་འབར་མ་དཀར་མོའི་ལག་ལེན་ངག་འདོན་གྱི་རིམ་པ་ལ། ཟན་གྱིས་ངར་མི་ཆང་བུ་མཐེབ་ཀྱུ་ཟན་རིལ་རྣམས་མང་ཉུང་ཇི་ལྟར་རིགས་པར་བྱས་ནས། རིན་པོ་ཆེའི་སྣོད་གཙང་མར་ངར་མི་གཅིག ཆང་བུ་གཅིག་མཐེབ་ཀྱུ་གཅིག་རིལ་བུ་གཅིག་རྣམས་བཤམས་ནས། ཐོག་མར་སངས་རྒྱས་ཆོས་ཚོགས་སོགས་ཚར་གསུམ་གྱིས་སྐྱབས་འགྲོ་དང་། སྔོན་གཅུང་དགའ་བོ་གཏོར་མ་འདི་ལ་བརྟེན་ནས་ཚེ་རིང་བ་དང་ནད་མེད་པ་དང་། བར་ཆད་ཐམས་ཅད་ཞི་བར་གྱུར་པ། དེ་བཞིན་དུ་བདག་ཅག་དཔོན་སློབ་འཁོར་དང་བཅས་པ་ཐམས་ཅད་ཚེ་རིང་བ་དང་། ནད་མེད་པ་དང་། བར་ཆད་ཐམས་ཅད་ཞི་བར་བྱ་བའི་ཕྱིར་དུ་ཁ་འབར་མའི་གཏོར་མ་ལ་འཇུག་པར་བགྱིའོ་སྙམ་དུ་སེམས་བསྐྱེད། ཚད་མེད་བཞི་བསྒོམ། དེ་ནས་སྭ་བྷཱ་ཝའི་སྔགས་བརྗོད་པས་ཆོས་ཐམས་ཅད་སྟོང་པར་གྱུར། སྟོང་པའི་ངང་ལས་པདྨ་དང་ཟླ་བའི་གདན་གྱི་དབུས་སུ་ཨོཾ་མུ་ནི་མུ་ནི་མ་ཧཱ་མུ་ན་ཡེ་སྭཱ་ཧཱ་ཡོངས་སུ་གྱུར་པ་ལས། བདག་ཉིད་བཅོམ་ལྡན་འདས་ཤཱཀྱ་ཐུབ་པ་སྐུ་མདོག་དཀར་པོ་ཚངས་པར་སྤྱོད་པའི་ཆ་ལུགས་ཅན། ཕྱག་གཉིས་མཆོག་སྦྱིན་གྱི་ཕྱག་རྒྱ་མཛད་པའི་ཕྱག་མཐིལ་དུ་ཟླ་བའི་དཀྱིལ་འཁོར་གྱི་ལྟེ་བར་ཡི་གེ་ཨ་དཀར་པོ་རེ་རེས་མཚན་པའི་སྐུར་གྱུར་ཞེས་གསལ་བཏབ་ལ། དེའི་ཐུགས་ཀར་ཟླ་བའི་སྟེང་དུ་ཧཱུྃ་དཀར་པོ་ལ་སྔགས་ཀྱིས་བསྐོར་བར་བསམས་ལ། མུ་ནིའི་སྔགས་ཇི་ལྟར་འཚམ་པར་བཟླས། དེ་ནས་མདུན་གྱི་ནམ་མཁར་བཅོམ་ལྡན་འདས་ཤཱཀྱ་ཐུབ་པ་ལ་ཕྱོགས་བཅུའི་སངས་རྒྱས་སྲས་དང་བཅས་པ་ཐམས་ཅད་ཀྱིས་བསྐོར་ནས་བཞུགས་པ་ལ་ཡན་ལག་བདུན་པ་འབུལ་བ་ནི། ཇི་སྙེད་སུ་དག་ནས་ཕྱིར་བསྔོའོ་ཞེས་པའི་བར་བརྗོད་ལ། དེ་དག་གི་སྤྱན་སྔར་འཁོད་བཞིན་པས། མགྲོན་དགུག་པ་ནི། རང་གི་སྙིང་ག་ནས་འོད་ཟེར་འཕྲོས་པས། ཡི་དྭགས་ཀྱི་གཙོ་མོ་ཁ་འབར་མས་གཙོ་བྱས་པའི་ཡི་དྭགས་གངྒཱ་ཀླུང་གི་བྱེ་མ་སྙེད་ཀྱི་གྲངས་དང་མཉམ་པ་ཐམས་ཅད་སངས་རྒྱས་བཅོམ་ལྡན་འདས་ཀྱི་བཀའ་ལུང་རྗེས་སུ་དྲན་པ་དང་བདག་གི་བསམ་པ་རྣམ་པར་དག་པའི་མཐུས། མཆོད་སྦྱིན་གྱི་གཏོར་མའི་མགྲོན་དུ་སྐད་ཅིག་གིས་མཆིས་པར་གྱུར་ཅིག ཨོཾ་ཨཱ་ཀརྵ་ཡ་ཛཿ ཞེས་པས་བཀུག་ལ། སྣོད་ཅིག་ཏུ་གླུད་རེ་དང་། ཆང་བུ་རེ་དང་། མཐེབ་ཀྱུ་རེ་དང་། རིལ་བུ་རེ་བཤམས་པ་ཆུས་བྲན་པའི་གཏོར་མ་ལ་དམིགས་ནས། ཨ་མྲྀ་ཏས་བསང་། ཨོཾ་སྭ་བྷཱ་ཝ་ཤུདྡྷཿསརྦ་དྷརྨཿསྭ་བྷཱ་ཝ་ཤུདྡྷོ྅ཧཾ། ཞེས་པས་སྟོང་པར་སྦྱངས། སྟོང་པའི་ངང་ལས་བྷྲཱུཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་ཟླ་བའི་དཀྱིལ་འཁོར་གྱི་སྟེང་དུ་ཡི་གེ་ཨ་དཀར་པོས་མཚན་པར་གྱུར། བདག་ཉིད་ཤཱཀྱ་ཐུབ་པར་གསལ་བའི་ཕྱག་མཐིལ་གྱི་ཨ་གཉིས་ལས་བདུད་རྩིའི་ཆུ་རྒྱུན་དཀར་པོ་དཔག་ཏུ་མེད་པ་ནར་གྱི་བྱུང་བའི་གཏོར་སྣོད་ཀྱི་ཨ་ལ་བབས། ཨ་དེ་དག་ཀྱང་ཞུ་བ་ལས་བྱུང་བའི་གླུད་དང་གཏོར་མ་འདོད་དགུ་འབྱུང་བ་བདུད་རྩིའི་རྒྱ་མཚོ་ཆེན་པོར་གྱུར་པར་བསམས་ལ། ཨོཾ་ཨཱཿཧཱུྃ་ལན་གསུམ་གྱིས་བྱིན་གྱིས་བརླབས་ནས། ཕྱག་གཉིས་མཆོག་སྦྱིན་གྱི་ཕྱག་རྒྱས་གཏོར་མ་ལ་གཏད། ན་མཿས་མནྟ་བུདྡྷ་ནཱཾ་ན་མཿསརྦ་ཏ་ཐཱ་ག་ཏ་ཨ་ཝ་ལོ་ཀི་ཏེ་ཨོཾ་སམྦྷ་ར་སམྦྷ་ར་ཧཱུྃ་ཕཊ། བདག་དང་སྦྱིན་བདག་དཔོན་སློབ་འཁོར་དང་བཅས་པའི་སྔོན་གྱི་ལས་དང་འཕྲལ་གྱི་རྐྱེན་ལས་གྱུར་པའི་ནད་གདོན་བར་དུ་གཅོད་པ་ཐམས་ཅད་ཞི་བར་གྱུར་ཅིག་ཤཱནྟིཾ་ཀུ་རུ་སྭཱ་ཧཱ། ཞེས་སྔགས་མཇུག་ཏུ་སེ་གོལ་གཏོགས་པ་རེ་དང་བཅས་པ་ལན་བདུན་ནམ་ཉེར་གཅིག་གིས་བསྔོས་པས། ཡི་དྭགས་ཀྱི་གཙོ་མོ་ཁ་འབར་མས་གཙོར་བྱས་པའི་ཡི་དྭགས་གངྒཱའི་ཀླུང་གི་བྱེ་མ་སྙེད་ཀྱི་གྲངས་དང་མཉམ་པ་རྣམས་གླུད་དང་གཏོར་མ་འདོད་དགུ་འབྱུང་བ་འདིས་ཚིམ་ཞིང་རེ་བ་ཐམས་ཅད་ཁེངས་པར་གྱུར་ཅིག ཅེས་དང་། བདག་གི་བསམ་པའི་སྟོབས་དང་ནི། །ཞེས་སོགས་ནས། ཐོགས་པ་མེད་པར་འབྱུང་གྱུར་ཅིག །ཅེས་པས་བསྔོས་ལ་གཏོར་གླུད་ཆུ་དང་བཅས་པ་སྣོད་གཅིག་ཏུ་དོར། དེ་ལྟ་བུ་ལན་གསུམ་ལ་སོགས་པ་གང་འགྲུབ་བྱས་པའི་རྗེས་སུ། སྣོད་དེ་ཆུས་བཀང་ལ་བདེན་སྟོབས་བརྗོད་པའི་ཕྱིར། སྙིང་གར་ཐལ་མོ་སྦྱར་ལ། ན་མོ་སངས་རྒྱས་ཀྱི་བཀའ་བདེན་པ་དང་། ཆོས་ཀྱི་བཀའ་བདེན་པ་དང་། དགེ་འདུན་གྱི་བཀའ་བདེན་པ་དང་། བདག་གི་བསམ་པ་རྣམ་པར་དག་པའི་བདེན་པ་དང་། བདེན་པ་ཆེན་པོའི་བྱིན་བརླབས་ཀྱིས་སྦྱིན་བདག་ཆེ་གེ་མོས་གཙོར་བྱས་པའི་བདག་ཅག་དཔོན་སློབ་འཁོར་དང་བཅས་པ་རྣམས་ལ་སྔོན་གྱི་ལས་དང་འཕྲལ་གྱི་རྐྱེན་ལས་གྱུར་པའི་ནད་ཀྱི་རིགས་སུ་གྱུར་པ་རླུང་ལས་གྱུར་པ་དང་། མཁྲིས་པ་ལས་གྱུར་པ་དང་། བད་ཀན་ལས་གྱུར་པ་དང་། འདུས་པ་ལས་གྱུར་པ་སྟེ་ནད་བཞི་བརྒྱ་རྩ་བཞིའི་གནོད་པ་ཐམས་ཅད་ཞི་བར་གྱུར་ཅིག གདོན་གྱི་རིགས་སུ་གྱུར་པ་ལྷའི་གདོན་དང་། ཀླུའི་གདོན་དང་། ལྷ་མ་ཡིན་གྱི་གདོན་དང་། དྲི་ཟའི་གདོན་དང་། འབྱུང་པོའི་གདོན་དང་། རྒྱལ་པོའི་གདོན་ལ་སོགས་པ་གདོན་སྟོང་ཕྲག་བརྒྱད་ཅུ་རྩ་བཞིའི་གདོན་ཐམས་ཅད་ཞི་བར་གྱུར་ཅིག བགེགས་ཀྱི་རིགས་སུ་གྱུར་པ་བདུད། བཙན། རྒྱལ་པོ། པེ་ཧར། དམུ། མ་མོ། གཤིན་རྗེ་དམ་སྲི་ལ་སོགས་བགེགས་རིགས་སྟོང་ཕྲག་བརྒྱད་ཅུ་རྩ་བཞིའི་གནོད་པ་ཐམས་ཅད་ཞི་བར་གྱུར་ཅིག སརྦ་ཤཱནྟིཾ་ཀུ་རུ་སྭཱ་ཧཱ། ཞེས་ལན་གསུམ་བརྗོད། དེ་དག་སྡེ་ཚན་རེ་རེའི་མཐར་ཡང་ཐལ་མོ་གསུམ་གསུམ་བརྡབ། ཁྱད་པར་ཡི་དྭགས་གཙོ་མོ་ཁ་འབར་མ་ལ་སོགས་པའི་ཡི་དྭགས་གངྒཱའི་ཀླུང་གི་བྱེ་མ་སྙེད་ཀྱི་གྲངས་དང་མཉམ་པ་དེ་རྣམས་ཀྱི་ལག་པ་གཡས་པར་ཚེའི་མདའ་དར། གཡོན་པས་ཚེའི་བུམ་པ་ཐོགས་ནས། བདག་ཅག་ཡོན་མཆོད་འཁོར་དང་བཅས་པའི་བླ་ཚེ་ཡར་བ། ཉམས་པ། འཐོར་བ་སོགས་དང་། འཁོར་འདས་སྣོད་བཅུད་ཀྱི་ཚེ་བཅུད་ཐམས་ཅད་མདའ་དར་གྱིས་བཀུག་ནས་བུམ་པར་བསྟིམ་པར་བསམ་ཞིང་མདའ་དར་དང་ཚེ་བུམ་རང་གི་ལག་ཏུ་ཐོགས་ལ། ན་མོ་བུདྡྷཱ་ཡ། ན་མོ་དྷརྨཱ་ཡ། ན་མ་སཾ་གྷཱ་ཡ། ཏདྱ་ཐཱ། ཨིཊྚེ། བཊྚེ། ནཊྚེ། ཀུ་ནཊྚེ། ཊཀྐེ། ཋཀྐེ། ཋ་རཀྐེ། ཨུ་རུ་མ་ཏི། རུ་རུ་མ་ཏི། རུ་རུ་ཧིལླི་མིལླི། སབྦ་ཛྙཱ། དུ་པ་དགྒ ན་མཿ སབྦ། སམྨ། ས་མུཛྫྷ་ནཱི། སིཛྫྙཱནྟུ་མེ་མནྟྲ་པཱ་དཱཿསྭཱ་ཧཱ། ཞེས་པ་སྒྲ་མི་སྙན་པའི་ཚེ་གཟུངས་དི་རི་རི་བཟླ་བར་བསམས་ལ། རང་ཉིད་ཀྱིས་ཚེ་གཟུངས་ཅི་རིགས་པར་བཟླས་མཐར། ཚེའི་མདའ་དར་དང་བུམ་པ་གཉིས་བསྒྲུབ་བྱ་རྣམས་ཀྱི་མགོ་བོར་གཡབ་ཅིང་ལག་ཏུ་གཏད་ནས་བསྒྲུབ་བྱ་དེས་ཀྱང་ཤེས་ན་ཚེ་གཟུངས་ཚར་བདུན་སོགས་བཟླར་གཞུག མི་ཤེས་ན་རང་གིས་བརྗོད་ལ། དེ་ནས་དེ་རྣམས་ཀྱིས་དགའ་མགུ་ཡི་རངས་པའི་སེམས་ཀྱི་ཕྱིར་འགྲོ་བ་ན། ཆོས་ཀྱི་སྦྱིན་པས་ཕྱིན་ཆད་ཀྱང་གནོད་པ་མི་བྱེད་པར་གདམས་པ་ནི། རང་ཉིད་ཤཱཀྱ་ཐུབ་པའི་ང་རྒྱལ་དང་ལྡན་པས། ཆོས་རྣམས་ཐམས་ཅད་རྒྱུ་ལས་བྱུང་། །ཞེས་པ་ནས་འོན་ཀྱང་སྐྱོབ་པའི་སྲས་སུ་སྐྱེ། ཞེས་དང་། བདག་ཅག་ཡོན་མཆོད་འཁོར་བཅས་ཀྱིས། །ཚེ་རབས་སྔོན་ནས་ད་ལྟའི་བར། །བསད་དང་བཅིངས་དང་བརྡེག་པ་དང་། །ཕྲོགས་དང་བརྐུས་པ་ལ་སོགས་པའི། །ལན་ཆགས་ཤ་འཁོན་གཉེར་བ་རྣམས། །འདོད་ཡོན་རིན་ཆེན་ངར་གླུད་དང་། །མཆོད་སྦྱིན་གཏོར་མས་ཚིམ་གྱུར་ནས། །ལན་ཆགས་ཤ་འཁོན་བྱང་བ་དང་། །བདག་ཅག་དཔོན་སློབ་འཁོར་བཅས་ཀྱི། །ཚེ་སྲོག་བརྐུས་ཕྲོགས་གཞོམ་པ་རྣམས། །ད་ལྟ་ཉིད་དུ་ཚུར་བྱིན་ལ། །རང་རང་གནས་སུ་འགྲོ་བར་གྱིས། །འབྱུང་པོ་ས་འོག་རྒྱུ་བ་དང་། །གང་ཡང་ས་སྟེང་སོགས་ནས། སརྦ་བྷཱུ་ཏ་གཙྪ། ཞེས་བརྗོད་པས་ཕྱིར་སོང་བར་བསམས་ལ། གླུད་གཏོར་དང་བཅས་པ་ཕྱི་རོལ་གཙང་སར་དོར། བསོད་ནམས་འདི་ཡིས་ཐམས་ཅད་གཟིགས་པ་ཞེས་སོགས་དང་། སེམས་ཅན་ནད་པ་ཇི་སྙེད་སོགས་དང་། སྨན་རྣམས་མཐུ་དང་ལྡན་པ་ཞེས་སོགས་ཀྱིས་བསྔོ་བ་དང་། ཆེ་བའི་ཆེ་མཆོག་ལ་སོགས་པ་བཀྲ་ཤིས་ཀྱིས་མཐའ་བརྒྱན་པར་བྱའོ། །ཐུབ་དབང་གསང་བ་སྔགས་ཀྱི་རྒྱ་ཆེ་བར། །བྱིན་རླབས་གཏོར་མས་གྲངས་མེད་ཡི་དྭགས་མགྲོན། །ཚིམ་པར་བསྟབས་པ་འཆི་མེད་བདེ་སྟེར་འདི། །བགྱིས་པས་འགྲོ་ལ་ཕན་བདེ་འབྱུང་གྱུར་ཅིག །ཅེས་ཁ་འབར་མ་དཀར་མོ་ལ་བརྟེན་ནས་འཆི་བ་བསླུ་ཞིང་བར་གཅོད་བཟློག་པའི་ཐབས་འཆི་མེད་བདེ་སྟེར་ཞེས་བྱ་བ་འདི་ནི། སློབ་དཔོན་རིན་པོ་ཆེས་ལྷོ་བྲག་གནམ་སྐས་ཅན་དུ་ཀླུ་བདུད་ནག་པོའི་ལྟོ་བར་སྦས་པ་གུ་རུ་ཆོས་ཀྱི་དབང་ཕྱུག་གིས་ཟབ་གཏེར་ནས་སྤྱན་དྲངས་པའི་དགོངས་དོན་དང་རིག་འཛིན་དབང་པོའི་སྡེས་མཛད་པ་རྣམས་ཕྱོགས་གཅིག་ཏུ་བསྡེབས་པ་ཁ་འགེངས་ཅུང་ཟད་ཀྱང་བགྱིས་ཏེ་ཉམས་སུ་བླང་བདེ་བར་བནྡེ་ཚུལ་ཁྲིམས་རིན་ཆེན་གྱིས་བྲིས་པ་འགྲོ་ཀུན་འཆི་བདག་བདུད་ལས་རྣམ་པར་རྒྱལ་བར་གྱུར་ཅིག། །།